TWZ มั่นใจทั้งปีกวาดรายได้ 5 พันลบ.ผนึกพันธมิตรลุยธุรกิจอสังหามากขึ้น
TWZ มั่นใจทั้งปีกวาดรายได้ 5 พันลบ. เตรียมผนึกพันธมิตรลุยธุรกิจอสังหามากขึ้น
14 ส.ค. 2558

นางปิยะนุช รังคสิริ กรรมการผู้จัดการ บริษัท ทีดับบลิวแซด คอร์ปอเรชั่น จำกัด (มหาชน) หรือ TWZ เปิดเผยว่า บริษัทยังคงมั่นใจว่าจะสามารถเดินหน้าสร้างรายได้ในปีนี้ได้ที่ระดับ 5 พันล้านบาทตามเป้าหมายที่ตั้งไว้ แม้ว่าจะยังคงมีความเสี่ยงจากการภาพรวมของเศรษฐกิจไทย แต่ก็เชื่อมั่นว่า มาตรการกระตุ้นเศรษฐกิจของรัฐบาล รวมถึงอัตราดอกเบี้ยที่อยู่ในระดับต่ำ จะสามารถทำให้ผู้บริโภคมั่นใจที่จะจับจ่ายใช้สอยกันแพร่หลายมากขึ้น
ขณะที่แผนงานหลักๆ ในช่วงที่เหลือของปีนี้ นอกจากจะบุกธุรกิจอสังหาริมทรัพย์มากขึ้น โดยเฉพาะการเปิดตัวโครงการเดอะเพเซอร์ พัทยา ซึ่งเป็นโครงการคอนโดมิเนียมภายใต้การดำเนินงานของ TWZ เองแล้ว ยังจะทยอยรับรู้รายได้โครงการอสังหาริมทรัพย์ของบริษัท ปิยะชาติ จำกัด ที่เป็นบริษัทย่อยของ TWZ อย่างต่อเนื่อง
ส่วนธุรกิจสื่อสารก็ยังจะเดินหน้าตามแผนที่วางไว้ ทั้งการขยายตัวแทนจำหน่ายผ่านแฟรนไชส์ TWZ Shop ไปยังพื้นที่ต่างๆมากขึ้น รวมถึงเพิ่มความหลากหลายของสินค้า ไม่ว่าจะเป็นสมาร์ทโฟน สินค้าแก็ตแจทที่เกี่ยวเนื่องกับสมาร์ทโฟน และสินค้าในกลุ่มดูแลด้านความปลอดภัย 